મૂળરાજ સોલંકી ચાવડાનરેશ સામંતસિંહનો ભાણેજ હતો. તેને તેના મામા પ્રત્યે અત્યંત પ્રેમ હતો. મૂળરાજનો ઉછેર પણ મોસાળમાં થયો હતો. પણ સામંતસિંહ ભોગવિલાસમાં પડી રહેલો. રાજ્યતંત્ર કથળતું જતું હતું. પશ્ચિમે સિમાડે નવોદિત મુસ્લીમ સત્તાના આગમનના ભણકારા હતા જ્યારે પૂર્વમાં ઉજ્જૈનના રાજા મૂંજનો ઉદય થયો હતો. આ બન્ને સત્તા ગુજરાતનું અસ્તિત્વ મીટાવી દેવા તત્પર હતાં. બન્નેને ગુજરાતની વ્યાપારિક સંપતિ અને ખાસ કરીને સ્તંભતિર્થ એટલે કે ખંભાત બંદરના ધીકતા વ્યાપારનો લોભ હતો. આવા સમયે મૂળરાજે પોતાના રાજધર્મનું પાલન કરી પોતાના મામા સામંતસિંહને પદભ્રષ્ટ કર્યા અને રાજ્યધૂરા સંભાળી. દ્વંદ્વયુદ્ધમાં સામંતસિંહ મૂળરાજના હાથે મરાયો. પ્રજાએ પણ આ રાજસત્તામાં પરિવર્તનને આવકાર્યું. મૂળરાજને તેના બ્રાહ્મણમંત્રી માધવની કૂટનીતિ નિપૂણતાનો પણ લાભ મળ્યો.